AaB kunne skimte førstepladsen i Superligaen, men tabte trods godt spil med 2-3 hos bundproppen Sønderjyske.

Med en sejr over Sønderjyske kunne AaB søndag spille sig op på førstepladsen i Superligaen, men sønderjyderne tog fusen på topholdet og vandt 3-2 i en aldeles underholdende affære. Mens AaB fortsat er to point bagefter førerholdet FC Midtjylland, så har Sønderjyske med sejren nu kun tre point op til holdene over nedrykningsstregen. Kampen var fra start ganske underholdende, og AaB bør ærgre sig over, at dagens kamp ikke gav udbytte. Topholdet pressede på og spillede sig gang på gang frem til gode muligheder, men Sønderjyske var farlige på kontrachancer. Hos AaB vadede Rasmus Jönsson og Lukas Spalvis i målchancer. Gæsterne leverede gang på gang flotte kombinationer, som sendte hjemmeholdets forsvar på hælene. Flot kombinationsspil var også recepten på AaB's 1-0-mål. Efter en halv times spil eksploderede kampen, da Lukas Spalvis scorede tæt under mål efter godt forarbejde af Kasper Kusk. De medrejsende AaB-fans brød straks efter scoringen ud i sangen "Vi ligger nummer et", men inden de første par vers var sunget færdig, lå bolden i netmaskerne i den anden ende af banen. Sønderjyskes Tommy Bechmann headede på overliggeren, og riposten sendte Rubin Okotie i mål. I næste angreb scorede Tommy Bechmann selv til 2-1. Dermed blev kampen på to minutter vendt totalt på hovedet. I anden halvleg fortsatte den gode underholdning. Lukas Spalvis havde inden dagens kamp endnu ikke scoret for AaB, men litaueren lavede sit andet mål i kampen, da han headede bolden ind til 2-2. Spalvis lod sig bagefter udskifte med Jeppe Curth, der burde have scoret med sin første boldberøring. AaB var flere gange tæt på at score, men stik imod spil og chancer slog Sønderjyske kontra, og Tommy Bechmann hamrede bolden ind til slutresultatet 3-2. AaB skal allerede i aktion igen torsdag, når det gælder pokalsemifinalen hos AC Horsens. Efter svære kampe mod tre tophold kan Sønderjyske nu se frem til udekampe mod OB og FC København.